Diari Oficial de la Generalitat Valenciana


Sumari del DOGV 7464, del 12-02-2015 (2015/1202)

ORDE 5/2015, de 9 de febrer, de la Conselleria d'Educació, Cultura i Esport, per la qual es convoquen beques per a la realització d'estudis universitaris durant el curs acadèmic 2014-2015 en les universitats de la Comunitat Valenciana.
-------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7464

Data del DOGV
:   12-02-2015

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2015/1202


Data del document
:   09-02-2015

Organisme emissor
:   Conselleria d'Educació, Cultura i Esport

Tipus de document
:   Ordre

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * ajuda pública

ORDE 5/2015, de 9 de febrer, de la Conselleria d'Educació, Cultura i Esport, per la qual es convoquen beques per a la realització d'estudis universitaris durant el curs acadèmic 2014-2015 en les universitats de la Comunitat Valenciana. [2015/1202]  
La Llei Orgànica 1/2006, de 10 d'abril, de reforma de la Llei Orgànica 5/1982, d'1 de juliol, d'Estatut d'Autonomia de la Comunitat Valenciana, establix en l'article 53 que correspon a la Generalitat la competència exclusiva en la regulació i l'administració de l'ensenyança en tota la seua extensió, nivells i graus, modalitats i especialitats, sense perjuí de les facultats que corresponen a l'Estat.  
La Llei de la Generalitat Valenciana 7/1992, de 28 de desembre, de Pressupostos per a l'exercici de 1993, va disposar que el Consell hauria de desenrotllar una línia de beques o ajudes dirigides a atendre els gastos de matrícula dels alumnes de les universitats públiques de la Comunitat Valenciana que ho sol·liciten. Per a concedir-les es tindran en compte la capacitat econòmica i l'aprofitament acadèmic, sense perjuí de la coordinació amb el sistema general de beques i ajudes a l'estudi.  
  
El Consell, conscient de la necessitat d'invertir en formació de capital humà, pretén continuar en esta línia d'ampliar l'abast de les beques i ajudes perquè arriben a una majoria d'estudiants universitaris de la Comunitat Valenciana, i així afavorir la competència, la igualtat d'oportunitats i l'excel·lència en el rendiment acadèmic. Amb esta finalitat, el Decret 40/2002, de 5 de març (DOGV 4207, 11.03.2002), del Govern Valencià, de mesures de suport als estudiants universitaris a la Comunitat Valenciana, modificat pel Decret 88/2006, de 16 de juny (DOGV 5284, 20.06.2006), va disposar que es podrien establir ajudes per a l'exempció del pagament de la tarifa de les taxes per servicis acadèmics universitaris.  
El mencionat Decret 88/2006 amplia la cobertura d'estes ajudes als alumnes que cursen els seus estudis en les universitats privades de la Comunitat Valenciana.  
L'article148.3 del text refós de la Llei de Taxes de la Generalitat Valenciana, aprovat pel Decret Legislatiu 1/2005, de 25 de febrer, establix que es compensarà a les universitats l'import de les taxes no satisfetes pels alumnes becaris.  
Atés el caràcter d'estes ajudes, que van dirigides a un col·lectiu que no exercix activitat econòmica, estes subvencions, per la mateixa naturalesa dels beneficiaris als quals van destinades, queden excloses de l'aplicació del principi d'incompatibilitat amb el Mercat Comú formulat en l'article 107 del Tractat de funcionament de la Unió Europea, i no és per tant obligatori que es notifiquen a la Comissió Europea.  
  
La present convocatòria es regix pel que disposa el Decret 132/2009, de 4 de setembre, del Consell, pel qual es regula la concessió de beques.  
Per tot això, d'acord amb l'article 47 del text refós de la Llei d'Hisenda Pública de la Generalitat, aprovat pel Decret Legislatiu de 26 de juny de 1991, i vista la proposta de 21 de gener de 2015, del director general d'Universitat, Estudis Superiors i Ciència, i de conformitat amb esta,  
  
  
ORDENE  
  
Primer  
Es convoquen beques per al curs acadèmic 2014-2015, per a la realització d'estudis universitaris en les universitats que integren el sistema universitari valencià, a les quals fa referència l'article 2 de la Llei 4/2007, de 9 de febrer, de coordinació del sistema universitari valencià.  
  
La concessió d'estes beques es regirà per les bases que s'adjunten com a annex I a esta orde.  
  
Segon  
La compensació a les universitats públiques de l'import de les taxes no satisfetes pels estudiants a qui es concedisca l'exempció i el pagament de l'ajuda de matrícula als alumnes d'universitats privades se sufragarà amb càrrec al crèdit del pressupost de la Generalitat per a l'any 2015 per un import global de 3.000.000 - (tres milions d'euros), aplicació pressupostaria 35.58.6824.768.71.5, línia T1313000 del programa Universitat i Estudis Superiors.  
  
DISPOSICIONS TRANSITÒRIES  
  
Primera  
Per als alumnes d'universitats privades l'ajuda per al pagament dels gastos de matrícula a què fa referència la base segona, punt 2, no excedirà l'import per activitat docent de la taxa per servicis acadèmics universitaris que s'establisca, per a titulacions equivalents, en el corresponent decret de taxes de la Generalitat.  
  
Segona  
Les comissions de selecció, establides en la base vint-i-quatre, adaptaran els requisits acadèmics establits en esta orde als alumnes que seguisquen plans d'estudi organitzats per assignatures.  
  
DISPOSICIONS FINALS  
  
Primera  
Es faculta el director general d'Universitat, Estudis Superiors i Ciència, de conformitat amb el Decret 140/2014, de 5 de setembre, del Consell, pel qual s'aprova el Reglament orgànic i funcional de la Conselleria d'Educació, Cultura i Esport, perquè dicte les resolucions complementàries que siguen necessàries per a dur a terme el que disposa esta orde i es delega en ell l'atribució d'atorgar les subvencions a què es referix esta convocatòria.  
  
Segona  
La present orde produirà efectes l'endemà de la publicació en el Diari Oficial de la Comunitat Valenciana.  
  
Tercera  
De conformitat amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei reguladora de la jurisdicció contenciosa administrativa, contra el present acte, que posa fi a la via administrativa, es podrà interposar un recurs potestatiu de reposició o plantejar directament un recurs contenciós administratiu, atenent els terminis i davant dels òrgans que s'indiquen a continuació:  
a) El recurs de reposició haurà d'interposar-se davant de la consellera d'Educació, Cultura i Esport, en el termini d'un mes a comptar des de l'endemà de publicar-se en el Diari Oficial de la Comunitat Valenciana.  
  
b) El recurs contenciós administratiu ha de posar-se davant del Tribunal Superior de Justícia de la Comunitat Valenciana en el termini de dos mesos a comptar des de l'endemà de publicar-se en el Diari Oficial de la Comunitat Valenciana.  
  
València, 9 de febrer de 2015  
  
La consellera d'Educació, Cultura i Esport,  
MARÍA JOSÉ CATALÁ VERDET  
  
  
ANNEX I  
Bases  
  
Normes de caràcter general  
  
Primera. Beneficiaris i Estudis compresos  
1. Es podrà sol·licitar la beca per a la realització d'estudis universitaris per aquells alumnes matriculats durant el curs acadèmic 2014-2015 en qualsevol de les ensenyances següents:  
a) Ensenyaments universitaris adaptats a l'Espai Europeu d'Educació Superior conduents a títols oficials de grau i de màster universitari.  
  
b) Ensenyaments universitaris conduents a l'obtenció dels títols de llicenciat, enginyer, arquitecte, diplomat, mestre, enginyer tècnic i arquitecte tècnic.  
c) Complements de formació per a accés o obtenció del títol de màster, i crèdits complementaris per a l'obtenció del títol de grau o per a prosseguir estudis oficials de llicenciatura.  
2. No s'inclouen en esta convocatòria exempcions ni ajudes per a la realització d'estudis corresponents al tercer cicle o doctorat, estudis d'especialització ni estudis conduents a l'obtenció de títols propis de les universitats.  
  
Segona. Naturalesa i quantia de la beca  
1. Per als alumnes matriculats en universitats públiques, la beca consistirà en l'exempció del pagament de l'import dels crèdits matriculats. Este import serà l'establit en el Decret 110/2014, d'11 de juliol, del Consell, pel qual es fixen les taxes a satisfer per la prestació de servicis acadèmics universitaris per al curs 2014-2015 (DOCV 7316, 14.07.2014).  
2. Per als alumnes d'universitats privades esta beca consistirà en una ajuda per al pagament dels gastos de matrícula dels crèdits en què s'haja matriculat l'estudiant. La quantia d'esta ajuda de matrícula no excedirà l'import establit en el Decret 110/2014 abans esmentat, per a la mateixa o anàloga titulació i pla d'estudis. En cas d'alumnes matriculats en les ensenyances oficials de màster, a què es referix el punt 1, apartat a, de la base primera d'esta orde, la quantia de l'ajuda serà de 19 euros per crèdit matriculat, sense perjuí del que disposa la disposició transitòria primera d'esta orde.  
3. En tots els casos l'ajuda només afectarà els crèdits matriculats per l'estudiant per primera vegada en el curs 2014-2015.  
4. No formaran part de la beca de matrícula aquells crèdits que excedisquen el mínim necessari per a obtindre la titulació de què es tracte.  
Tampoc formaran part de la beca els preus especials que es meriten com a conseqüència de convalidacions, reconeixement o adaptacions d'estudis, assignatures o crèdits.  
5. S'entendran excloses de l'import de la beca les exempcions i bonificacions del pagament de les mencionades taxes a què tinga dret el beneficiari.  
6. Tant les exempcions de les taxes com les ajudes per al pagament dels gastos de matrícula afectaran únicament les assignatures o crèdits en què s'haja matriculat el sol·licitant, per primera vegada, en el curs 2014-2015, en una única titulació i especialitat.  
  
Tercera. Criteris d'adjudicació  
1. Les ajudes es concediran en règim de concurrència competitiva, excepte per a l'alumnat que tinga la condició de víctima de violència de gènere acreditada d'acord amb el que disposa la base 4a d'esta orde.  
  
En cas que l'import de les ajudes proposades per a concessió supere l'import global màxim a què fa referència l'apartat segon d'esta orde, les ajudes s'adjudicaran, en orde descendent, d'acord amb la nota mitjana obtinguda pels alumnes proposats per a concessió, en el curs acadèmic anterior o últim realitzat. En este supòsit les ajudes s'adjudicaran fins que s'esgote l'import global màxim abans esmentat, i quedaran exclosos de la beca els alumnes la nota mitja dels quals siga inferior a la de l'alumne o alumnes en què s'esgote este import global màxim.  
  
2. Per als alumnes de Batxillerat que accedisquen a la universitat per mitjà de prova d'accés, que es matriculen per primera vegada de primer curs d'estudis de grau i que no hagen realitzat altres estudis universitaris, la nota mitjana a què fa referència el punt 1 anterior serà la nota d'accés a la universitat. La nota d'accés a la universitat no inclourà, en cap cas, la qualificació de les matèries de la fase específica a què fa referència el Reial Decret 1892/2008, de 14 de novembre, pel qual es regulen les condicions per a l'accés als ensenyaments universitaris oficials de grau i els procediments d'admissió a les universitats públiques espanyoles (BOE 283, 24.11.2008). En les altres vies d'accés a la universitat, la nota mitjana a què fa referència este apartat serà la de la prova o ensenyança que permeta l'accés a la universitat.  
  
3. Per als alumnes que es matriculen per primera vegada de primer curs d'estudis de màster oficial, la nota mitjana a què fa referència el punt 1 anterior serà la de l'expedient acadèmic corresponent als estudis universitaris que donen accés al màster i s'obtindrà d'acord amb el que establix la base dotze d'esta orde.  
4. Per als alumnes de segon i posteriors cursos, o de primer curs de grau o de màster que ja hagen iniciat els estudis universitaris, la nota mitjana a què fa referència el punt 1 anterior s'obtindrà aplicant les regles següents:  
4.1. La nota mitjana requerida serà la qualificació numèrica obtinguda en l'escala 0 a 10 en el curs anterior o últim realitzat, incloent-hi, si és el cas, els complements formatius cursats.  
4.2. Quan no hi haja qualificacions numèriques, les qualificacions obtingudes es computaran segons el barem següent:  
a) Matrícula d'honor = 10 punts.  
b) Excel·lent = 9 punts.  
c) Notable = 7,5 punts.  
d) Aprovat o apte = 5,5 punts.  
e) Suspens o no apte = 2,5 punts.  
f) No presentat = 2,5 punts.  
4.3. Quan es tracte de plans d'estudi organitzats per assignatures, la nota mitjana es calcularà dividint el total de punts obtinguts entre el nombre total d'assignatures.  
4.4. Quan es tracte de plans d'estudis organitzats per crèdits, la puntuació de cada assignatura es ponderarà en funció del nombre de crèdits que la integren, d'acord amb la fórmula següent:  
 P x NCa  
V= \_\_\_\_\_\_\_\_\_\_\_\_\_\_\_  
 NCt  
V= valor resultant de la ponderació de la nota obtinguda en cada assignatura.  
P = puntuació de cada assignatura segons el barem de l'apartat anterior.  
NCa = nombre de crèdits que integren l'assignatura.  
NCt = nombre de crèdits cursats i que tenen la consideració de computables en esta orde.  
Els valors resultants de l'aplicació de la fórmula se sumaran i el resultat serà la nota mitjana final.  
4.5. Les assignatures i crèdits reconeguts, convalidats, adaptats i transferits no es tindran en compte, en el cas dels alumnes indicats en este punt, per a l'obtenció de la nota mitjana a què fa referència el punt 1 anterior.  
4.6. Així mateix, a les notes mitjanes obtingudes d'acord amb el procediment establit en esta base, procedents d'estudis universitaris d'ensenyances tècniques o enginyeria i arquitectura, se'ls aplicarà un coeficient d'1,17.  
  
Quarta. Requisits generals exigibles  
Per a la concessió d'esta beca s'hauran de complir els requisits següents:  
a) Ser espanyol o posseir la nacionalitat d'un estat membre de la Unió Europea, en què no serà exigible la condició de residents permanents o l'acreditació de treballar per compte propi o d'altri per a l'obtenció de beca de matrícula, segons l'apartat 1 de l'article 4 del Reial Decret 1721/2007, de 21 de desembre, pel qual s'establix el sistema de beques i altres ajudes a l'estudi personalitzades (BOE 15, 17.01.2008), modificat pel Reial Decret 472/2014, de 13 de juny.  
D'altra banda, de conformitat amb el que disposa la Llei 4/2000, d'11 de gener, sobre drets i llibertats dels estrangers a Espanya i la seua integració social, modificada per la Llei Orgànica 8/2000, de 22 de desembre, els estudiants estrangers no comunitaris hauran d'acreditar la seua condició de residents permanents o ser treballadors per compte propi o d'altri, i queden exclosos de concórrer a estes beques els que es troben en situació d'estada.  
b) Acreditar la residència administrativa en qualsevol municipi de la Comunitat Valenciana.  
c) Cursar estudis conduents a l'obtenció de títols universitaris oficials als quals fa referència la base primera punt 1 d'esta orde, en universitats de la Comunitat Valenciana o centres adscrits.  
  
d) No estar en possessió o no reunir els requisits legals per a l'obtenció d'un títol del mateix o superior nivell al corresponent al dels estudis per als quals se sol·licita la beca. A estos efectes, no podran ser beneficiaris de beca aquells estudiants als quals únicament els reste, per a l'obtenció del títol, l'acreditació d'un determinat nivell de coneixement d'un idioma estranger.  
e) Reunir els requisits econòmics i acadèmics que s'establixen en esta orde, excepte per a l'alumnat que tinga la condició de víctima de violència de gènere acreditada fefaentment al qual, d'acord amb el que preveu l'article 22.2.c de la Llei 38/2003, de 17 de novembre, General de Subvencions, se li concedirà la beca directament.  
  
Esta acreditació es realitzarà per qualsevol dels documents següents:  
  
- Resolució judicial que declare que la persona sol·licitant ha sigut víctima de violència de gènere.  
- Resolució judicial atorgant l'orde de protecció a favor de la víctima en vigència.  
- Excepcionalment serà títol acreditatiu d'esta situació l'informe del Ministeri Fiscal que indique l'existència d'indicis que la persona sol·licitant és víctima de violència de gènere mentres es dicta l'orde de protecció o resolució judicial equivalent.  
  
  
Requisits econòmics  
  
Quinta. Renda  
1. La renda familiar als efectes d'esta beca s'obtindrà per agregació de les rendes de l'exercici 2013 de cada un dels membres computables de la família calculada segons s'indica en els paràgrafs següents i de conformitat amb la normativa reguladora de l'Impost sobre la Renda de les Persones Físiques.  
2. Per a la determinació de la renda dels membres computables que presenten declaració per l'Impost sobre la Renda de les Persones Físiques, es procedirà de la manera següent:  
Primer. Se sumarà la base imposable general amb la base imposable de l'estalvi, excloent-ne tots els saldos nets negatius de guanys i pèrdues patrimonials de 2009 a 2012 i el saldo net negatiu de rendiments del capital mobiliari de 2009, 2010, 2011 i 2012 a integrar en la base imposable de l'estalvi.  
Segon. D'este resultat es restarà la quota resultant de l'autoliquidació.  
3. Per a la determinació de la renda dels membres computables que obtinguen ingressos propis i no hagen presentat declaració per l'Impost sobre la Renda de les Persones Físiques se seguirà el procediment descrit en el punt primer de l'apartat anterior i del resultat obtingut es restaran els pagaments a compte efectuats.  
  
Sexta. Membres computables  
1. Per al càlcul de la renda familiar als efectes de beca, són membres computables de la família el pare i la mare, el tutor o la persona encarregada de la guarda i protecció del menor, si és el cas, el sol·licitant, els germans fadrins menors de vint-i-cinc anys i que convisquen en el domicili familiar a 31 de desembre de 2013 o els de més edat, quan es tracte de persones amb discapacitat, així com els ascendents dels pares que justifiquen la seua residència en el mateix domicili que els anteriors amb el certificat municipal corresponent.  
En cas de sol·licitants que constituïsquen unitats familiars independents, també es consideren membres computables el cònjuge o, si és el cas, la persona a qui es trobe unit per anàloga relació, així com els fills si n'hi ha i que convisquen en el mateix domicili.  
2. En cas de divorci, separació legal o de fet dels pares no es considerarà membre computable aquell d'ells que no convisca amb el sol·licitant de la beca.  
Tindrà, no obstant això, la consideració de membre computable, si és el cas, el nou cònjuge o la persona unida per anàloga relació les rendes i patrimoni dels quals s'inclouran dins del còmput de la renda i patrimoni familiars.  
3. En els supòsits en què el sol·licitant de la beca siga un menor en situació d'acolliment, serà aplicable a la família d'acollida el que disposen els paràgrafs anteriors. Quan es tracte d'un major d'edat tindrà la consideració de no integrat en la unitat familiar a estos efectes.  
  
4. En els casos en què el sol·licitant al·legue la seua independència familiar i econòmica, siga quin siga el seu estat civil, haurà d'acreditar fefaentment que compta amb mitjans econòmics propis suficients que permeten esta independència, així com la titularitat o el lloguer del seu domicili habitual. En cas contrari, i sempre que els ingressos acreditats resulten inferiors als gastos suportats en concepte de vivenda i altres gastos considerats indispensables, s'entendrà no provada la independència i per tant, per al càlcul de la renda i patrimoni familiar als efectes de beca, es computaran els ingressos corresponents als membres computables de la família a què es referixen els apartats 1 i 2 d'esta base.  
  
  
Sèptima. Deduccions  
1. Treta la renda familiar als efectes de beca segons el que establixen els articles anteriors, se'n podran deduir les quantitats que corresponguen pels conceptes següents:  
a) El 50 per 100 dels ingressos aportats per qualsevol membre computable de la família diferent dels sustentadors principals.  
b) 525 euros per cada germà, incloent-hi el sol·licitant, que convisca en el domicili familiar, quan es tracte de famílies nombroses de categoria general, i 800 euros per a famílies nombroses de categoria especial, sempre que tinga dret a este benefici. La deducció aplicable al sol·licitant serà de 2.000 euros quan es trobe afectat d'una discapacitat de grau igual o superior al 65 per cent. Quan siga el mateix sol·licitant el titular de la família nombrosa, les quantitats assenyalades seran computades en relació amb els fills que la componguen.  
  
c) 1.811 euros per cada germà o fill del sol·licitant o el mateix sol·licitant que estiga afectat de minusvalidesa, legalment qualificada, de grau igual o superior al trenta-tres per cent. Esta deducció serà de 2.881 euros quan la minusvalidesa siga de grau igual o superior al seixanta-cinc per cent i de 4.000 euros en cas que siga el mateix sol·licitant l'afectat de discapacitat de grau igual o superior al seixanta-cinc per cent.  
d) 1.176 euros per cada germà del sol·licitant o el mateix sol·licitant menor de 25 anys que curse estudis universitaris i residisca fora del domicili familiar, quan siguen dos o més els fills estudiants amb residència fora del domicili familiar per raó d'estudis universitaris.  
  
e) El 20 % de la renda familiar quan el sol·licitant siga orfe absolut i menor de 25 anys.  
2. Per a poder ser tingudes en compte caldrà acreditar que estes situacions concorrien a 31 de desembre de 2013.  
  
Octava. Llindars  
Per a tindre dret a la beca, els llindars de renda familiar no superables seran els següents:  
Famílies d'1 membre: 15.839 euros.  
Famílies de 2 membres: 27.073 euros.  
Famílies de 3 membres: 36.744 euros.  
Famílies de 4 membres: 43.846 euros.  
Famílies de 5 membres: 47.778 euros.  
Famílies de 6 membres: 51.228 euros.  
Famílies de 7 membres: 54.601 euros.  
Famílies de 8 membres: 57.928 euros.  
A partir de l'octau membre s'afegiran 3.391 euros per cada nou membre computable.  
  
Novena. Patrimoni  
1. Es denegarà la sol·licitud de beca, siga quina siga la renda familiar calculada segons el que disposen les bases anteriors, quan el valor dels elements indicatius del patrimoni del conjunt de membres computables de la família supere algun o alguns dels llindars següents:  
  
a) La suma dels valors cadastrals de les finques urbanes que pertanguen a la unitat familiar, excloent-ne la vivenda habitual, no podrà superar 42.900 euros. En cas de municipis en què la data d'efecte de l'última revisió cadastral estiga compresa entre l'1 de gener de 1990 i el 31 de desembre de 2002 es multiplicaran els valors cadastrals per 0,49. En cas que la data de la mencionada revisió siga posterior al 31 de desembre de 2002, els valors cadastrals es multiplicaran pels coeficients següents:  
Per 0,43 els revisats en 2003.  
Per 0,37 els revisats en 2004.  
Per 0,30 els revisats en 2005.  
Per 0,26 els revisats en 2006.  
Per 0,25 els revisats en 2007.  
Per 0,25 els revisats en 2008.  
Per 0,26 els revisats en 2009.  
Per 0,28 els revisats en 2010.  
Per 0,30 els revisats en 2011.  
Per 0,32 els revisats en 2012.  
Per 0,34 els revisats en 2013.  
  
En els municipis enclavats en la Comunitat Foral de Navarra, el valor cadastral es multiplicarà en tot cas per 0,50.  
b) La suma dels valors cadastrals de les finques rústiques que pertanguen als membres computables de la família no podrà superar 13.130 euros per cada membre computable.  
c) La suma de tots els rendiments nets reduïts del capital mobiliari més el saldo net positiu de tots els guanys i pèrdues patrimonials pertanyent als membres computables de la família, excloent-ne les subvencions rebudes per a adquisició o rehabilitació de la vivenda habitual i, si és el cas, la renda bàsica d'emancipació, no podrà superar 1.700 euros.  
  
No es tindran en compte als efectes previstos en este apartat els premis en metàl·lic o en espècie obtinguts per la participació en jocs, concursos, rifes o combinacions aleatòries fins al límit de 1.500 euros.  
  
2. En tot cas, el valor dels elements indicatius del patrimoni es determinarà de conformitat amb el que disposa la normativa de l'Impost sobre la Renda de les Persones Físiques, pel seu valor a 31 de desembre de 2013.  
3. Quan siguen diversos els elements patrimonials descrits en els apartats anteriors de què dispose la unitat familiar, es calcularà el percentatge de valor de cada element patrimonial respecte del llindar corresponent. Es denegarà la beca quan la suma dels percentatges mencionats supere el 100 %.  
4. També es denegarà la beca sol·licitada quan la suma dels ingressos procedents d'activitats econòmiques de què siguen titulars els membres computables de la família, en estimació directa o en estimació objectiva, siga superior a 155.500 euros.  
5. A l'efecte del còmput del valor dels elements patrimonials a què es referixen els paràgrafs anteriors, es deduirà el cinquanta per cent del valor dels elements patrimonials que pertanguen a qualsevol membre computable de la família, excloent-ne els sustentadors principals.  
  
6. La presentació de la sol·licitud de beca implicarà l'autorització a la Conselleria d'Educació, Cultura i Esport per a obtindre les dades necessàries per a determinar la renda i el patrimoni als efectes de beca a través de les corresponents administracions públiques.  
  
  
Requisits acadèmics  
  
I. Estudis conduents al títol oficial de màster universitari  
  
Deu. Mínim de crèdits matriculats  
1. Per a ser beneficiari de les beques que es convoquen per esta orde per a estudis de màster oficial, el sol·licitant haurà d'estar matriculat en el curs 2014-2015 en, almenys, 60 crèdits.  
2. No obstant això, podran obtindre també beca els alumnes que es matriculen d'entre 30 i 59 crèdits en el curs acadèmic 2014-2015. Als efectes d'esta convocatòria, esta situació es denominarà matrícula parcial i per a obtindre la beca en el següent curs hauran d'aprovar la totalitat dels crèdits en què s'hagen matriculat.  
3. El nombre mínim de crèdits fixat en els paràgrafs anteriors en què l'estudiant ha de quedar matriculat en el curs per al qual sol·licita la beca no serà exigible, per una sola vegada, en cas d'estudiants als quals els reste un nombre de crèdits inferior a este nombre mínim per a finalitzar els estudis, sempre que no hagen disfrutat de la condició de becari durant més anys dels previstos en la base 13.  
4. Les assignatures o crèdits reconeguts, convalidats i adaptats no es tindran en compte a l'efecte del compliment dels requisits acadèmics establits en este article.  
5. En cap cas entraran a formar part dels mínims a què es referixen els apartats anteriors, crèdits corresponents a distintes especialitats o que superen els necessaris per a l'obtenció del títol corresponent.  
  
6. Els estudiants que cursen complements de formació hauran de quedar matriculats en la totalitat dels crèdits.  
  
Onze. Rendiment acadèmic  
1. Per a l'obtenció de les beques que es convoquen per mitjà d'esta orde, els estudiants de màsters hauran de complir els següents requisits acadèmics:  
a) Els estudiants de primer curs de màsters que habiliten o que siguen condició necessària per a l'exercici d'una professió regulada hauran d'acreditar una nota mitjana de 6,50 punts en els estudis previs que els donen accés al màster. En la resta d'estudis de màster la nota mitjana serà de 7,00 punts. A estos efectes, les notes mitjanes procedents d'estudis d'ensenyances tècniques es multiplicaran pel coeficient 1,17.  
  
b) Els estudiants de segon curs de màsters que habiliten o que siguen condició necessària per a l'exercici d'una professió regulada hauran d'acreditar una nota mitjana de 6,50 punts en primer curs. En la resta d'estudis de màster la nota mitjana serà de 7,00 punts.  
2. En tot cas, a més de les notes mitjanes fixades en els apartats anteriors, els sol·licitants de beca per a segon curs de màsters hauran d'acreditar haver superat la totalitat dels crèdits en què s'hagen matriculat en primer curs.  
3. En tot cas, el nombre mínim de crèdits en què calia estar matriculat en el curs 2013-2014 serà el que, per a cada cas, s'indica en la base deu.  
  
Dotze. Càlcul de la nota mitjana  
Per al càlcul de la nota mitjana a què es referix la base anterior s'aplicaran les regles següents:  
1. Per a la concessió de beca als que es matriculen per primera vegada de primer curs d'estudis de màster, la nota mitjana es calcularà amb les qualificacions numèriques obtingudes pels estudiants en l'escala 0 a 10 en els crèdits de què conste el pla d'estudis de la titulació que els dóna accés al màster.  
2. Per a la concessió de beca als que es matriculen de segon curs, la nota mitjana requerida serà la qualificació numèrica obtinguda en l'escala 0 a 10 en el curs anterior, incloent-hi, si és el cas, els complements formatius cursats.  
3. Quan no hi haja qualificacions numèriques, les qualificacions obtingudes es computaran segons el barem següent:  
a) Matrícula d'honor = 10 punts.  
b) Excel·lent = 9 punts.  
c) Notable = 7,5 punts.  
d) Aprovat o apte = 5,5 punts.  
4. Quan es tracte de plans d'estudi organitzats per assignatures, la nota mitjana es calcularà dividint el total de punts obtinguts entre el nombre total d'assignatures.  
5. Quan es tracte de plans d'estudis organitzats per crèdits, la puntuació de cada assignatura es ponderarà en funció del nombre de crèdits que la integren, d'acord amb la fórmula següent:  
 P x NCa  
V= \_\_\_\_\_\_\_\_\_\_\_\_\_\_\_  
 NCt  
  
V = valor resultant de la ponderació de la nota obtinguda en cada assignatura.  
P = puntuació de cada assignatura segons el barem de l'apartat anterior.  
NCa = nombre de crèdits que integren l'assignatura.  
NCt = nombre de crèdits cursats i que tenen la consideració de computables en esta orde.  
Els valors resultants de l'aplicació de la fórmula se sumaran i el resultat serà la nota mitjana final.  
6. Les assignatures i crèdits reconeguts, convalidats, adaptats i transferits únicament es tindran en compte a l'efecte del càlcul de la nota mitjana de la titulació que done accés al primer curs de màster. En este supòsit tindran l'equivalència en punts corresponent a la qualificació obtinguda en el centre de procedència. Quan no existisca esta qualificació es valoraran com a aprovat (5,5 punts).  
7. Les pràctiques externes curriculars i els treballs, projectes o exàmens de fi de grau o fi de carrera es comptabilitzaran com a assignatures amb els crèdits que tinguen assignats i amb la qualificació obtinguda per l'estudiant.  
8. Per al càlcul de la nota mitjana en cas d'expedients procedents d'universitats estrangeres, la comissió de selecció a què fa referència la base 24 d'esta orde establirà l'equivalència al sistema decimal espanyol assignatura per assignatura, tenint en compte la nota mínima d'aprovat i la màxima de la qualificació original i la consegüent relació de correspondència amb el sistema de qualificació decimal espanyol.  
  
9. Quan l'accés al màster es produïsca des de titulacions de només segon cicle, la nota mitjana es traurà tenint en compte també les qualificacions obtingudes en el primer cicle anterior. La nota mitjana s'obtindrà de la suma de les qualificacions obtingudes en cada una de les assignatures dividida pel total.  
  
Tretze. Duració de la condició de becari  
1. Es podrà disfrutar de la beca per als estudis conduents al títol oficial de màster universitari durant els anys de què conste el pla d'estudis.  
  
2. No obstant això, els que hagen optat per la matrícula parcial podran disfrutar de la beca durant un any més del que preveu l'apartat anterior. A estos efectes, s'entendrà que els plans d'estudis integrats per 90 crèdits tenen una duració d'any i mig.  
3. Els becaris afectats per una discapacitat igual o superior al 65 per cent, que hagen aplicat la deducció de càrrega lectiva, en disposaran de fins al doble dels que establix el punt primer d'esta base.  
  
4. Quan es produïsca un canvi d'estudis universitaris cursats totalment o parcialment amb condició de becari, no es podrà obtindre cap beca en els nous estudis fins que s'acredite la superació en estos estudis del mateix percentatge dels crèdits que s'hagen superat amb beca en els estudis abandonats.  
5. En el supòsit de canvi d'estudis cursats totalment sense condició de becari, es considerarà com a rendiment acadèmic que ha de complir el sol·licitant per a obtindre beca en els nous estudis a estos efectes el requisit acadèmic que hauria hagut d'obtindre en l'últim curs dels estudis abandonats.  
  
  
II. Estudis universitaris conduents al títol de grau i de primer i segon cicle  
  
Catorze. Mínim de crèdits matriculats  
1. Per a obtindre beca en les ensenyances a què es referix esta secció els sol·licitants hauran d'estar matriculats en el curs 2014-2015 del següent nombre mínim de crèdits:  
a) Estudis de grau: 60 crèdits, és a dir, en règim de dedicació acadèmica a temps complet.  
b) Estudis de primer i segon cicle: el nombre de crèdits que resulte de dividir el total dels que integren el pla d'estudis, a excepció dels de lliure elecció, entre el nombre d'anys que el componguen.  
  
En el supòsit de matricular-se d'un nombre superior de crèdits, tots els crèdits seran tinguts en compte per a la valoració del rendiment acadèmic.  
2. No obstant això, podran obtindre també beca els estudiants que es matriculen en el curs acadèmic 2014-2015 del nombre mínim de crèdits que s'indiquen a continuació:  
a) Estudis de grau: entre 30 i 59 crèdits.  
b) Estudis de primer i segon cicle: del cinquanta per cent dels crèdits establits en l'apartat 1.b anterior.  
Als efectes d'esta convocatòria, esta situació es denominarà matrícula parcial.  
3. El nombre mínim de crèdits fixat en els paràgrafs anteriors en què l'alumne ha de quedar matriculat en el curs per al qual sol·licita la beca no serà exigible, per una sola vegada, en cas dels alumnes als quals els reste un nombre de crèdits inferior a este nombre mínim per a finalitzar els estudis, sempre que no hagen disfrutat de la condició de becari durant més anys dels previstos en la base 17.  
4. En cap cas entraran a formar part dels mínims a què es referixen els apartats anteriors els crèdits corresponents a distintes especialitats o que superen els necessaris per a l'obtenció del títol corresponent, ni les assignatures o crèdits convalidats, adaptats o reconeguts.  
  
5. Els estudiants que, estant en possessió d'un títol de diplomat, mestre, enginyer tècnic o arquitecte tècnic, cursen els crèdits complementaris necessaris per a obtindre una titulació de grau hauran de quedar matriculats en la totalitat dels crèdits restants per a l'obtenció de la mencionada titulació. Quan cursen complements de formació per a prosseguir estudis oficials de segon cicle hauran de matricular-se de la totalitat dels complements.  
6. Les comissions de selecció de becaris de les universitats que admeten primera matrícula en el segon quadrimestre adaptaran a eixa circumstància les disposicions de la present orde.  
7. En cas de cursos que tinguen caràcter selectiu no es concedirà beca a l'estudiant que estiga repetint curs totalment o parcialment. S'entendrà que complix el requisit acadèmic del nombre mínim de crèdits matriculats en el curs anterior per a obtindre beca quan haja superat totalment el mencionat curs selectiu.  
  
Quinze. Rendiment acadèmic  
1. Per a la concessió de beca als que es matriculen per primera vegada de primer curs d'estudis de grau i estant en possessió del títol de Batxillerat accedisquen a la universitat per mitjà de la prova d'accés, hauran d'acreditar una nota d'accés a la universitat de 5,50 punts o superior. Per a l'obtenció d'esta nota s'exclourà la qualificació obtinguda en la fase específica, és a dir, la nota d'accés es calcularà d'acord amb la fórmula 0,6 NMB + 0,4 CFG. En les altres vies d'accés a la universitat caldrà ajustar-se a la nota obtinguda en la prova o ensenyança que permeta l'accés a la universitat. En aquells casos excepcionals en què la qualificació obtinguda en la prova d'accés pel sol·licitant no es corresponga amb l'escala de 0 a 10, l'òrgan de selecció realitzarà l'adaptació a la referida escala que siga procedent.  
  
2. Els sol·licitants de beca de segon i posteriors cursos, hauran d'haver superat en els últims estudis cursats els següents percentatges dels crèdits en què hagen estat matriculats:  
  
Branca de coneixement Percentatge de crèdits   
que han de superar-se  
Arts i Humanitats 80 %  
Ciències 60 %  
Ciències Socials i Jurídiques 80 %  
Ciències de la Salut 70 %  
Enginyeria i Arquitectura 60 %  
  
  
  
Els percentatges dels crèdits indicats en este apartat també s'aplicaran als estudiants que s'hagen matriculat en el règim de matrícula parcial en l'últim curs realitzat.  
3. En tot cas, el nombre mínim de crèdits en què havia d'estar matriculat el sol·licitant en el curs 2013-2014 serà el que, per a cada cas, s'indica en la base 14.  
4. En cas d'haver deixat transcórrer algun any acadèmic sense realitzar estudis, els requisits assenyalats s'exigiran respecte de l'últim curs realitzat.  
5. En cas d'haver-se matriculat en un nombre de crèdits superior al mínim, tots els crèdits, inclús els de lliure elecció, seran tinguts en compte per a la valoració dels requisits acadèmics establits en la present orde.  
  
Setze. Aprofitament acadèmic  
S'entendrà que complixen el requisit acadèmic establit en la base 15 anterior els alumnes que obtinguen un excepcional aprofitament acadèmic. Per a determinar si hi ha excepcional aprofitament acadèmic de l'alumne es calcularà l'increment percentual de crèdits matriculats sobre el nombre mínim dels crèdits a la matriculació dels quals obliguen els apartats 1 i 2 de la base 14. El percentatge de crèdits a superar en estos casos per a obtindre la beca es determinarà per mitjà de les següents fórmules matemàtiques:  
60 (I/10) per a ensenyances de les branques de coneixement d'Ensenyances Tècniques o d'Enginyeria i Arquitectura i de la branca de coneixement de Ciències.  
70 (I/10) per a ensenyances de les branques de coneixement de Ciències de la Salut.  
80 (I/10) per a ensenyances de les branques de coneixement d'Arts i Humanitats i de Ciències Socials i Jurídiques.  
I = increment percentual de crèdits matriculats sobre el nombre mínim dels crèdits a la matriculació dels quals obliga la base 14 en els apartats 1 i 2.  
  
Dèsset. Màxim d'anys com a becari  
1. No podran ser beneficiaris d'estes beques els que n'hagen disfrutat durant dos anys més dels establits en el corresponent pla d'estudis, si es tracta d'ensenyances tècniques superiors de primer i segon cicle, o de la branca de coneixement d'enginyeria i arquitectura en cas d'ensenyances conduents al títol oficial de grau, i un any més si es tracta dels altres estudis universitaris. En este sentit, als anys de gaudi d'estes beques de la Generalitat se sumaran aquells en què s'haja disfrutat de la condició de becari en les convocatòries del Ministeri d'Educació, Cultura i Esport per a la realització d'estudis universitaris. En tot cas, s'hauran de complir els altres requisits acadèmics establits en la present orde.  
  
2. Els que opten per la matrícula parcial o cursen la totalitat dels seus estudis en modalitat no presencial podran disfrutar de la condició de becari durant un any més dels previstos en l'apartat anterior.  
3. La beca per a la realització del projecte de fi de carrera que no constituïsca una assignatura del pla d'estudis es concedirà per a un únic curs acadèmic i per una sola vegada.  
4. Els becaris afectats per una discapacitat igual o superior al 65 per cent en disposaran fins al doble dels que establix l'apartat primer d'esta base.  
  
Díhuit. Canvi d'estudis  
1. Quan es produïsca un canvi d'estudis universitaris cursats totalment o parcialment amb la condició de beneficiari d'estes beques, no es podrà obtindre esta beca en els nous estudis fins que s'acredite la superació en estos estudis del mateix percentatge dels crèdits que s'hagen superat amb beca en els estudis abandonats.  
2. En el supòsit de canvi d'estudis realitzats sense la condició de becari, es considerarà com a rendiment acadèmic que ha de complir el sol·licitant per a obtindre la beca en els nous estudis a estos efectes el requisit acadèmic que hauria hagut d'obtindre en l'últim curs dels estudis abandonats.  
3. No es considerarà canvi d'estudis les adaptacions a nous plans de les mateixes ensenyances, i serà necessari, en tot cas, que l'alumne complisca els requisits acadèmics establits amb caràcter general.  
  
4. En cap cas es podrà obtindre beca quan el canvi d'estudis consistisca en el pas de les noves ensenyances de grau o de màster a l'antic sistema en extinció de llicenciatures o diplomatures (primers i segons cicles).  
  
Dènou. Dobles titulacions  
Per a la concessió de les beques que es convoquen en esta orde als que cursen dobles titulacions els serà aplicable el que disposen les bases anteriors amb les excepcions que s'indiquen a continuació.  
1. Nombre de crèdits de matrícula  
Els que cursen dobles titulacions s'hauran de matricular, com a mínim, dels crèdits que integren el curs complet conforme al pla d'estudis establit.  
2. Rendiment acadèmic en el curs anterior  
Quan les dos titulacions cursades no pertanguen a la mateixa branca o àrea de coneixement, el rendiment acadèmic necessari per a l'obtenció de beca serà l'establit per a la branca de menor exigència acadèmica.  
En els casos de dobles titulacions no serà aplicable el que es disposa per als supòsits d'excepcional rendiment acadèmic.  
3. Duració de la condició de becari  
Es podrà disfrutar de beca per a cursar dobles titulacions el nombre d'anys de què conste el pla d'estudis.  
No obstant això, en cas que una o ambdós titulacions pertanguen a la branca o àrea d'arquitectura i enginyeria/ensenyances tècniques, es podrà disfrutar d'un any més del que establix el paràgraf anterior.  
4. Per al còmput del nombre d'anys de duració amb la condició de becari a què fa referència el punt anterior, als anys de gaudi d'estes beques de la Generalitat se sumaran aquells en què s'haja disfrutat de la condició de becari en les convocatòries del Ministeri d'Educació, Cultura i Esport per a la realització d'estudis universitaris.  
  
  
  
Situacions especials  
  
Vint  
1. Quan els ingressos o els resultats acadèmics que s'hagen d'acreditar procedisquen d'un país estranger, les corresponents comissions de selecció requeriran al sol·licitant que aporte la documentació que consideren necessària a este efecte. El càlcul del contravalor en euros dels ingressos es farà aplicant el tipus oficial que done un resultat menor i que haja tingut la moneda respectiva el primer dia hàbil de 2013.  
  
2. Quan els ingressos que s'hagen d'acreditar procedisquen de Navarra, Àlaba, Guipúscoa o Biscaia, les comissions de selecció podran requerir al sol·licitant que aporte la documentació que consideren necessària a este efecte.  
  
  
Regles de procediment  
  
Vint-i-u. Model de sol·licitud  
1. Els alumnes que sol·liciten beca hauran d'omplir per via telemàtica el formulari de sol·licitud que apareix en l'adreça d'Internet que s'indica a continuació, i presentar-lo en el lloc i termini establit en la base vint-i-dos:  
?http://www.cece.gva.es/univ/val/ayudas\_y\_becas.htm-  
2. Els sol·licitants hauran d'imprimir totes les pàgines del justificant de sol·licitud, que hauran de ser generades una vegada registrada la sol·licitud del formulari mencionat en el punt 1 anterior, i les presentaran amb les corresponents firmes originals, en qualsevol dels llocs a què fa referència la base 22, punt 2, d'esta convocatòria.  
3. Els sol·licitants que tinguen dret a alguna de les deduccions en la renda familiar, de conformitat amb el que disposa la base sèptima d'esta orde, hauran d'omplir les dades corresponents del model de sol·licitud.  
  
Els que al·leguen independència familiar i econòmica hauran d'acreditar fefaentment que compten amb mitjans econòmics propis suficients que permeten esta independència, així com la titularitat o el lloguer del seu domicili habitual.  
En qualsevol moment del procediment, es podrà requerir l'aportació dels documents originals justificatius de les circumstàncies al·legades.  
  
4. Amb la presentació de la sol·licitud el sol·licitant i el pare, mare, tutor o persona encarregada de la guàrdia i protecció del sol·licitant en cas de ser este menor d'edat no emancipat, declaren sota responsabilitat solidària el següent:  
a) Que accepten les bases de la convocatòria per a la qual sol·liciten la beca.  
b) Que totes les dades incorporades a la sol·licitud s'ajusten a la realitat.  
c) Que queden assabentats que la inexactitud en les circumstàncies declarades donarà lloc a la denegació o revocació de la beca.  
d) Que tenen coneixement de la incompatibilitat d'estes beques amb qualsevol altra ajuda o beca per a la mateixa o semblant activitat.  
e) Que el sol·licitant no es troba incurs en cap de les circumstàncies dels article 13 i 34.5 de la Llei 38/2003, de 17 de novembre, General de Subvencions.  
5. La sol·licitud haurà d'anar firmada per tots els membres computables de la família, majors d'edat, i no seran tramitades aquelles sol·licituds que no porten les firmes preceptives.  
6. Els membres de la sol·licitud podran atorgar el seu consentiment a la Conselleria d'Educació, Cultura i Esport per a obtindre les dades necessàries per a determinar el seu rendiment acadèmic i les dades necessàries de renda i patrimoni familiars als efectes d'esta beca a través de les corresponents administracions públiques, així com el consentiment per a la verificació de les seues dades personals en el sistema de verificació de dades de residència i identitat.  
En cas de no atorgar el consentiment, els sol·licitants hauran de remetre a la Direcció General d'Universitat, Estudis Superiors i Ciència la documentació següent:  
a) Certificat d'empadronament del sol·licitant.  
b) Certificat de renda de l'exercici 2013, expedit per l'Agència Estatal d'Administració Tributària, de tots els membres computables.  
  
c) Certificat de béns immobles expedit per la Gerència del Cadastre, de tots els membres computables.  
d) Document nacional d'identitat (DNI) o, si és el cas, número d'identitat d'estranger (NIE), de tots els membres computables majors de 14 anys.  
  
Vint-i-dos. Lloc i termini de presentació de les sol·licituds  
1. El termini de presentació de sol·licituds serà d'un mes a comptar de l'endemà de la publicació d'esta orde en el Diari Oficial de la Comunitat Valenciana.  
2. Les sol·licituds es presentaran en els centres on els sol·licitants formalitzen la matrícula dels seus estudis durant el curs acadèmic 2014-2015. També en els registres de les universitats i en qualsevol altra de les dependències a què es referix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
En cas que els sol·licitants opten per presentar la sol·licitud en una oficina de correus d'Espanya, ho faran en sobre obert perquè cada imprés siga datat i segellat per separat pel personal de correus abans de ser certificat.  
  
Vint-i-tres. Termini de remissió de les sol·licituds pels centres  
  
1. Les sol·licituds, degudament diligenciades pels centres receptors, amb una relació nominal de sol·licitants i una vegada solucionades les deficiències que puga haver-hi en estes o en la documentació que les acompanya, es remetran a les unitats administratives corresponents de cada universitat abans que transcórreguen 20 dies des de la finalització del termini de sol·licituds establit en la base 22.  
2. Els presidents de les comissions de selecció de les universitats a què es referix la base següent vetlaran especialment pel compliment dels terminis establits en el punt 1 d'esta base i rendiran compte del seu incompliment, si és procedent, a les autoritats educatives corresponents per a l'eventual exigència de responsabilitat.  
  
Vint-i-quatre. Instrucció del procediment  
1. L'òrgan competent per a l'ordenació i instrucció de l'expedient serà la Subdirecció General d'Universitat, Estudis Superiors i Ciència.  
  
2. L'estudi de les sol·licituds presentades i selecció de possibles beneficiaris serà realitzat, en cada una de les universitats que integren el sistema universitari valencià, per l'òrgan col·legiat de selecció de becaris a què fa referència l'article 48 de la Resolució de 28 de juliol de 2014, de la Secretaria d'Estat d'Educació, Formació Professional i Universitats, per la qual es convoquen beques de caràcter general per al curs acadèmic 2014-2015, per a estudiants que cursen estudis postobligatoris (BOE 191, 07.08.2014). En tot cas, el nombre de membres d'estos òrgans haurà de ser imparell.  
3. De les reunions que realitzen els òrgans col·legiats de selecció de becaris se n'alçarà acta i serà remesa a la Direcció General d'Universitat, Estudis Superiors i Ciència.  
4. El funcionament d'estos òrgans s'ajustarà al que disposen les normes contingudes a este efecte en el capítol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
Vint-i-cinc. Proposta de concessió i denegació de beques  
1. Les comissions de selecció i l'òrgan instructor podran requerir els documents complementaris que es consideren necessaris per a un coneixement adequat de les circumstàncies peculiars de cada cas, a l'efecte de garantir la inversió correcta dels recursos pressupostaris destinats a beques.  
2. Les dades contingudes en la declaració de l'Impost sobre la Renda de les Persones Físiques no tindran valor vinculant per a l'Administració educativa, excepte en la mesura que puguen ser posteriorment objecte de comprovació per l'Administració tributària.  
3. Els òrgans esmentats sol·licitaran tots els informes que consideren necessaris per a la determinació, coneixement i comprovació de les dades en virtut de les quals s'ha de pronunciar la resolució.  
4. Les comissions de selecció estudiaran i comprovaran les sol·licituds i elevaran al director general d'Universitat, Estudis Superiors i Ciència, a través de l'òrgan instructor i amb anterioritat al 30 de maig de 2015, la relació de beneficiaris d'estes beques que proposen, acompanyada d'un resum econòmic que permeta conéixer quin és l'import global de les ajudes que es proposa concedir i de les actes de les reunions realitzades pels òrgans col·legiats de selecció de becaris. Esta relació es confeccionarà en suport paper i informàtic, indicant els alumnes proposats per a concessió o denegació i, si és el cas, indicant-ne els motius, segons les instruccions impartides per la Direcció General d'Universitat, Estudis Superiors i Ciència.  
  
  
Vint-i-sis. Resolució  
1. El director general d'Universitat, Estudis Superiors i Ciència, a la vista de la proposta de les comissions de selecció, acordarà exposar en els taulers d'anuncis dels rectorats de les universitats de la Comunitat Valenciana i en l'apartat «Ajudes i beques universitàries» de la pàgina web de la Conselleria d'Educació, Cultura i Esport, ?http://www.cece.gva.es/univ/es/ayudas\_y\_becas.htm?, una llista provisional que contindrà la relació de tots els sol·licitants amb expressió dels motius de concessió o de denegació. Els interessats, en un termini no superior a 10 dies hàbils comptats a partir de la data d'exposició de la llista provisional, podran presentar, per mitjà d'un escrit dirigit al director general d'Universitat, Estudis Superiors i Ciència, totes les al·legacions degudament documentades que consideren pertinents.  
  
2. Una vegada examinades les al·legacions presentades i prèvia comunicació per les comissions de selecció d'un resum econòmic definitiu que permeta conéixer quin és el nombre i l'import global de les beques que proposen concedir les universitats, el director general d'Universitat, Estudis Superiors i Ciència resoldrà motivadament el procediment, per delegació del conseller, i ordenarà la publicació de la relació de sol·licitants a qui es concedix la subvenció en el Diari Oficial de la Comunitat Valenciana, i es consideraran desestimades les altres sol·licituds. Esta resolució, que posarà fi a la via administrativa, haurà de ser dictada en el termini màxim de tres mesos a partir del 30 de maig de 2015, sense perjuí de l'ampliació de terminis prevista en l'article 42 de la Llei 30/1992, de Règim Jurídic de les Administracions Públiques i del Procediment Administratiu Comú.  
Així mateix, la relació de sol·licituds de beca estimades i desestimades es publicarà en la pàgina web de la Conselleria d'Educació, Cultura i Esport indicada en l'apartat 1 anterior, així com en els taulers d'anuncis dels rectorats de les universitats de la Comunitat Valenciana.  
  
3. Prèviament a la resolució motivada a què fa referència el punt anterior, les universitats privades hauran d'acreditar que es troben al corrent del compliment de les seues obligacions tributàries i davant de la Seguretat Social.  
  
Vint-i-set. Compensació a les universitats públiques de l'exempció de la taxa  
1. L'import de les taxes per servicis acadèmics no satisfet pels alumnes beneficiaris de les beques convocades per la present orde serà compensat a les universitats públiques amb la quantitat que els lliure la hisenda pública, d'acord amb el que disposa l'article 47.4 del text refós de la Llei d'Hisenda Pública de la Generalitat Valenciana, en la quantia determinada per la resolució d'adjudicació, que correspondrà a la totalitat de becaris de cada universitat.  
  
2. Les universitats públiques de la Comunitat Valenciana demoraran l'exigència del pagament de la matrícula dels crèdits matriculats per primera vegada, als alumnes sol·licitants d'estes beques, fins al moment en què es dicte la resolució de concessió o denegació. Les universitats exigiran el pagament de les taxes que corresponguen als sol·licitants a qui se'ls haja denegat la beca.  
3. No obstant el que disposa l'apartat anterior, les secretaries dels centres universitaris podran requerir cautelarment l'abonament de les taxes a aquells alumnes que no complisquen els requisits establits en la present orde.  
  
Vint-i-huit. Pagament de l'ajuda per gastos de matrícula als alumnes d'universitats privades  
1. El pagament de la beca en concepte de gastos de matrícula als alumnes d'universitats privades beneficiaris de les ajudes convocades per la present orde s'abonarà a les universitats privades amb la quantitat que els lliure la hisenda pública, d'acord amb el que disposa l'article 47.4 del text refós de la Llei d'Hisenda Pública de la Generalitat Valenciana, en la quantia determinada per la resolució d'adjudicació, que correspondrà a la totalitat de becaris de cada universitat.  
  
2. Una vegada abonat a les universitats privades l'import dels gastos de matrícula a què fa referència el paràgraf anterior, estes transferiran als alumnes beneficiaris de la beca la quantia determinada en la resolució d'adjudicació.  
  
  
Verificació i control  
  
Vint-i-nou. Obligacions dels beneficiaris  
Són obligacions dels beneficiaris d'estes ajudes les següents:  
a) Formalitzar la matrícula.  
b) Complir els requisits i les condicions establits per a la concessió i gaudi de la beca.  
c) Cooperar amb l'Administració en les actuacions de comprovació necessàries per a verificar, si és procedent, el compliment i l'efectivitat de les condicions o els determinants de la concessió de la beca.  
  
d) Declarar, específicament en els supòsits de canvi d'estudis, el fet d'haver sigut beneficiari en anys anteriors, així com d'estar en possessió o en condicions legals d'obtindre un títol acadèmic del mateix o superior nivell d'estudis que aquell per al qual se sol·licita la beca.  
  
e) Comunicar a l'entitat concedent l'obtenció de subvencions o beques per a la mateixa finalitat, procedents de qualsevol administració o ens públic o privat nacional o internacional.  
f) Comunicar a l'entitat concedent l'anul·lació de matrícula, així com qualsevol alteració de les condicions tingudes en compte per a la concessió de la beca.  
  
Trenta. Control  
1. Els òrgans de l'Administració educativa exerciran un rigorós control que assegure la correcta inversió dels recursos pressupostaris destinats a estes ajudes.  
2. L'ocultació de qualsevol informació sobre els requisits donarà lloc a la denegació o la revocació de la beca sol·licitada.  
3. Per a intensificar el control que evite el frau en les declaracions encaminades a obtindre ajudes, l'Administració podrà determinar, per qualsevol mitjà de prova, si s'ha produït l'ocultació a què es referix l'apartat anterior i, en particular, per mitjà de les dades que estiguen en poder de qualsevol òrgan de les administracions públiques.  
4. Pel conjunt de circumstàncies que concórreguen en cada cas concret, podrà determinar-se l'existència de frau i denegar la beca sol·licitada o revocar la concedida.  
  
  
Trenta-u. Revocació de les beques  
1. En els supòsits previstos en la base anterior, les comissions de selecció remetran a la Direcció General d'Universitat, Estudis Superiors i Ciència la documentació corresponent per a l'obertura de l'oportú expedient de revocació de la beca concedida.  
2. Les adjudicacions d'ajudes seran revocades en cas de descobrir-se que en la concessió va concórrer ocultació o falsejament de dades o que hi ha incompatibilitat amb altres beneficis d'esta classe, procedents d'altres administracions o altres persones físiques o jurídiques.  
3. No es podrà dictar acord de revocació d'ajudes sense el tràmit previ de vista i audiència de l'interessat en l'expedient, segons el que disposa la Llei de Règim Jurídic de les Administracions Públiques i del Procediment Administratiu Comú.  
4. Dels acords de revocació se'n podrà donar trasllat a les autoritats fiscals, acadèmiques o judicials, si és procedent, per a l'exigència de la resta de responsabilitats que se'n puguen derivar.  
5. En cas que de l'expedient instruït es derive l'obligació del pagament de les taxes per servicis acadèmics per a la realització d'estudis universitaris, l'interessat haurà de fer-ne el pagament en el termini de 15 dies hàbils des de la notificació de la resolució denegatòria o de la revocació.  
6. En tot cas, per a la nul·litat de la resolució de concessió o per al reintegrament de la beca concedida s'haurà de tindre en compte el que disposen els articles 36 i 37 de la Llei 38/2003, General de Subvencions.  
  
Trenta-dos. Incompatibilitats  
1. El gaudi de la beca és incompatible amb la percepció de qualsevol altra subvenció, ajuda, ingrés o recurs per a la mateixa finalitat, procedent de qualsevol administració o ens públic o privat, nacionals, de la Unió Europea o d'organismes internacionals.  
2. La incompatibilitat afectarà no sols els estudis de primer i segon cicle o grau entre si, de la mateixa o una altra convocatòria, sinó que també serà incompatible disfrutar simultàniament de beca per als estudis de primer i segon cicle o grau i per als de màster oficial.  
  
En cas que un alumne resulte proposat per a ser beneficiari d'una beca per a estudis de primer i segon cicle, o de grau, en la convocatòria del Ministeri d'Educació i d'una beca d'estudis de màster oficial en la Generalitat, o viceversa, haurà d'optar per una d'estes i quedarà denegada l'altra beca.  
3. No es consideraran incompatibles les beques d'esta convocatòria amb les beques de col·laboració convocades pel Ministeri d'Educació, Cultura i Esport. Tampoc ho seran amb les ajudes i beques Erasmus i altres d'anàloga naturalesa.  
  
Trenta-tres. Dades de caràcter personal  
Les dades personals recollides en ocasió del present procediment seran objecte de tractament automatitzat per la Conselleria d'Educació, Cultura i Esport. El tractament d'estes dades serà d'acord amb el que disposa la Llei Orgànica 15/1999, de 13 de desembre, de protecció de dades de caràcter personal, així com el Reial Decret 1720/2007, de 21 de desembre, pel qual s'aprova el reglament de desplegament de la mencionada llei.